[pic] | EUROOPAN YHTEISÖJEN KOMISSIO |

Bryssel 23.9.2008

KOM(2008) 580 lopullinen

2008/0187 (COD)

Ehdotus:

EUROOPAN PARLAMENTIN JA NEUVOSTON ASETUS

verkkovierailuista yleisissä matkapuhelinverkoissa yhteisön alueella annetun asetuksen (EY) N:o 717/2007 ja sähköisten viestintäverkkojen ja -palvelujen yhteisestä sääntelyjärjestelmästä annetun direktiivin 2002/21/EY muuttamisesta

{KOM(2008) 579 lopullinen} {SEK(2008) 2489} {SEK(2008) 2490}

PERUSTELUT

1. EHDOTUKSEN TAUSTA

- Ehdotuksen perustelut ja tavoitteet

Kansainvälisiltä verkkovierailupalvelujen markkinoilta on huolestuttavan pitkään puuttunut kilpailupaineita, minkä johdosta eurooppalaiset kuluttajat ovat yhteisön alueella matkustaessaan joutuneet maksamaan korkeita hintoja verkkovierailupalvelujen tarjonnasta. Euroopan parlamentti ja neuvosto puuttuivat tähän antamalla 27. kesäkuuta 2007 asetuksen (EY) N:o 717/2007 verkkovierailuista yleisissä matkapuhelinverkoissa yhteisön alueella ja direktiivin 2002/21/EY muuttamisesta. Tällä asetuksella otettiin käyttöön yhteinen lähestymistapa sen varmistamiseksi, että yleisten matkaviestintäverkkojen käyttäjät eivät joudu maksamaan yhteisön laajuisista verkkovierailupalveluista kohtuuttomia hintoja. Tämä tehtiin rajoittamalla vähittäis- ja tukkutason maksuja, joita matkaviestintäoperaattorit voivat periä yhteisön alueella soitettavien ja vastaanotettavien verkkovierailupuhelujen tarjoamisesta. Asetuksella vahvistettiin myös säännöt, joilla pyritään lisäämään hinnoittelun avoimuutta ja parantamaan kuluttajatiedotusta yhteisön laajuisten verkkovierailupalvelujen käyttäjille.

Euroopan parlamentti ja neuvosto päättivät, että komission on tarkasteltava asetuksen (EY) N:o 717/2007 toimivuutta ja raportoitava siitä Euroopan parlamentille ja neuvostolle 30. joulukuuta 2008 mennessä (asetuksen 11 artikla).

Asetuksella (EY) N:o 717/2007 asetettiin ylärajat ainoastaan verkkovierailupuhelujen hinnoille, mutta yhteisön lainsäätäjät katsoivat, että ongelma koski myös datapalvelujen ja tekstiviestien verkkovierailupalveluja yhteisössä. Siksi ne pyysivät komissiota erityisesti tarkastelemaan verkkovierailevilta asiakkailta puhelu- ja datapalvelujen tarjoamisesta perittävien tukku- ja vähittäishintojen kehittymistä, mukaan lukien teksti- ja multimediaviestit, ja antamaan tarvittaessa suosituksia näiden palvelujen sääntelyn jatkamisesta.

Tämä ehdotus liittyy komission tiedonantoon Euroopan parlamentille ja neuvostolle, jossa komissio arvioi asetuksen (EY) N:o 717/2007 toimivuutta.

Sen tarkoituksena on muuttaa asetusta (EY) N:o 717/2007 sähköisen viestinnän yhtenäismarkkinoiden vahvistamiseksi edelleen varmistamalla, että hinnat, joita yleisten matkaviestintäverkkojen käyttäjät yhteisön alueella matkustaessaan yhteisön laajuisista verkkovierailupalveluista maksavat, eivät ole kohtuuttoman paljon korkeampia kuin hinnat, joita he maksavat omassa maassaan soittamistaan puheluista, lähettämistään tekstiviesteistä tai siirtämästään datasta ja että käyttäjillä on kaikki tiedot, joita he tarvitsevat verkkovierailukulujensa ymmärtämiseen ja hallitsemiseen.

- Yleinen tausta

Komission tiedonannossa Euroopan parlamentille ja neuvostolle asetuksen (EY) N:o 717/2007 toimivuudesta todettiin, että asetuksen täytäntöönpano on yleisesti ottaen sujunut hyvin, mutta verkkovierailumarkkinoilla on edelleen kilpailuvoimia rajoittavia rakenteellisia ongelmia. Nämä johtuvat ennen muuta siitä, että verkkovierailu on vain yksi osa asiakkaiden ostamaa laajempaa matkaviestintäpakettia eikä se sen vuoksi yleensä vaikuta operaattorin valintaan.

Lisäksi 27 EU-maan kansallisista sääntelyviranomaisista koostuvan ns. ERG-ryhmän keräämät tiedot osoittavat, että verkkovierailupuhelujen tukku- ja vähittäishinnat eivät vaihtele riittävästi asetuksella asetettujen enimmäistasojen alapuolella, mikä olisi merkki toimivasta kilpailusta. Komissio katsoi sen vuoksi, että asetuksen voimassaoloaikaa olisi jatkettava kolmella vuodella vuodesta 2010 eteenpäin, jotta sen tuomat hyödyt voitaisiin säilyttää.

Komissio totesi myös, että matkaviestintäoperaattoreiden tapa laskuttaa verkkovierailupalveluista jopa 60 sekunnin pituisina laskutusyksikköinä edustaa piilokulua, joka ERG-ryhmän arvion mukaan korottaa tyypillistä eurotariffilaskua 24 prosenttia soitettujen ja 19 prosenttia vastaanotettujen puheluiden osalta.

Komission analyysi yhteisön sisäisten verkkovierailumarkkinoiden tekstiviestilohkosta osoittaa lisäksi, että vähittäis- ja tukkuhinnat eivät heijasta kohtuullisesti palvelun tarjonnasta aiheutuvia kustannuksia ja, samoista syistä kuin verkkovierailupuhelujenkin osalta, kilpailupaine ei riitä saamaan operaattoreita laskemaan hintojaan. ERG-ryhmän keräämät tiedot osoittavat, että tukku- ja vähittäishinnat ovat pysyneet vakaina ja korkeina tämän asetusehdotuksen laatimisaikana.

Komission analyysi markkinoiden verkkovierailudatapalvelujen lohkosta osoitti, että palvelujen hinnat ovat korkeita verrattuina vastaavien palvelujen hintoihin kotimaassa tai palvelun tarjonnasta aiheutuviin kustannuksiin ja että ongelmaa pahensi avoimuuden puute. Kuluttajien on näin ollen hankala ymmärtää, kuinka paljon heidän on maksettava verkkovierailudatapalveluista, mikä on monesti aiheuttanut ”jättilaskuja”, kun ulkomailla matkustavat aikaansaavat tietämättään tuhansien eurojen laskuja ladatessaan dataa ulkomailla.

Toisaalta komissio totesi, että vaikka verkkovierailudatapalvelujen hinnat saattavatkin olla laskemaan päin, ne ovat edelleen kohtuuttoman korkeita niin tukku- kuin vähittäistasollakin vastaavien palvelujen kotimaan hintoihin verrattuna. Onkin syytä ryhtyä toimiin, joiden avulla verkkovierailevat asiakkaat voivat ymmärtää ja hallita tehokkaammin verkkovierailudatapalvelujen kulujaan ja estää jättilaskut, ja joilla voidaan poistaa esteet verkkovierailudatapalvelujen käytöltä koko sisämarkkinoilta ja päästä eroon huomattavista kilpailun vääristymistä.

- Voimassa olevat aiemmat säännökset

Tärkein olemassa oleva tämän alan säädös on asetus (EY) N:o 717/2007 itse, ja tällä ehdotuksella on tarkoitus laajentaa sen soveltamisalaa ja jatkaa sen voimassaoloaikaa.

Vuoden 2002 sähköisen viestinnän sääntelyjärjestelmä, jota muutettiin asetuksella (EY) N:o 717/2007 verkkovierailupalvelujen erityistarpeiden huomioon ottamiseksi, sisältää mekanismin ennakkosääntelyllisten velvoitteiden asettamiseksi sähköisen viestinnän alalla toimiville yrityksille. Velvoitteet perustuvat kansallisten sääntelyviranomaisten suorittamaan ennakkosääntelyn alaisten markkinoiden määrittelyyn, markkina-analyysiin ja määräävän markkina-aseman toteamiseen. Kuitenkin jo asetusta (EY) N:o 717/2007 valmisteltaessa todettiin, että kansainvälisten verkkovierailumarkkinoiden erityispiirteet ja palvelujen rajat ylittävä luonne aiheuttavat sen, että sääntelyjärjestelmän muutoin tarjoamat välineet eivät anna kansallisille sääntelyviranomaisille tehokkaita keinoja puuttua kilpailupaineiden puuttumisen ongelmaan ja siitä johtuviin korkeisiin hintoihin. Nämä sekä asetuksen voimassaolon jatkamisen ja sen soveltamisalan laajentamisen perustelut pätevät tekstiviestien ja datapalvelujen verkkovierailuun.

Joissakin jäsenvaltioissa sovelletaan myös kansallisia kuluttajansuojalakeja asetuksen (EY) N:o 717/2007 alaiseen toimintaan. Monissa jäsenvaltioissa on esimerkiksi vaadittu matkaviestintäoperaattoreita laskuttamaan puheluista sekuntiperiaatteella. Tämä synnyttää eri jäsenvaltioihin erilaisia sääntelyolosuhteita, jotka jarruttavat yhtenäismarkkinoiden asianmukaista toimivuutta yhteisön laajuisten verkkovierailupalvelujen kaltaisella rajat ylittävällä alalla, jolla on määrä soveltaa yhdenmukaisia sääntöjä.

- Johdonmukaisuus suhteessa unionin muuhun politiikkaan ja muihin tavoitteisiin

Tämä ehdotus on yhdenmukainen kasvua, kilpailua ja työpaikkojen luomista edistävän uudistetun Lissabonin strategian, siihen liittyvän komission i2010-aloitteen ja ”Tulosten Eurooppa” -aloitteen kanssa.

2. KUULEMISET JA VAIKUTUSTEN ARVIOINTI

- Intressitahojen kuuleminen

Kuulemismenettely, tärkeimmät kohderyhmät ja yleiskuvaus vastaajista

Komission yksiköt käynnistivät toukokuussa 2008 laajan julkisen kuulemisen saadakseen kommentteja asetuksen (EY) N:o 717/2007 uudelleentarkastelusta ja mahdollisesta laajentamisesta tekstiviestien ja datapalvelujen verkkovierailuihin. Asetuksen toimivuudesta esitettiin 39 kysymystä, minkä lisäksi kartoitettiin tahattomia verkkovierailuja, vaikutuksia pieniin operaattoreihin ja kotimaan hintoihin sekä kysymystä laskutetuista minuuteista suhteessa tosiasiallisesti puhuttuihin minuutteihin.

Julkinen kuuleminen toteutettiin internetissä ”Sinun äänesi Euroopassa” -sivulla.

Tiivistelmä vastauksista ja siitä, miten ne on otettu huomioon

Kuulemisessa jäsenvaltiot, kansalliset sääntelyviranomaiset, ERG-ryhmä ja kuluttajajärjestöt kannattivat laajasti asetuksen voimassaolon jatkamista ja laajentamista koskemaan tekstiviestien ja datapalvelujen verkkovierailua. Myös jotkin pienemmät operaattorit kannattivat asetuksen laajentamista koskemaan tukkutason tekstiviestien ja datapalvelujen verkkovierailua. Useimmat operaattorit vastustivat asetuksen laajentamista ja siten torjuivat tekstiviestien ja datapalvelujen verkkovierailujen sääntelyn, mutta monet myönsivät, että verkkovierailudatapalvelujen jättilaskujen ehkäisemiseksi olisi tehtävä jotain.

Avoin kuuleminen järjestettiin internetissä 7.5.2008 – 2.7.2008. Komissio sai sen tuloksena 44 vastausta. Tulokset löytyvät verkosta osoitteesta:http://ec.europa.eu/information_society/activities/roaming/regulation/consult08/contributions/index_en.htm.

- Asiantuntijatiedon käyttö

Lähteenä olleet tieteenalat ja asiantuntemuksen alat

Komissio teetti verkkovierailudatapalveluista selvityksen, joka julkaistiin kesäkuussa 2008.

Käytetty menettely

Selvityksessä tarkasteltiin verkkovierailudatapalvelujen toimintaa ja arvioitiin, mitkä tekniset edellytykset ovat tarpeen palvelujen tarjontaan.

Tärkeimmät organisaatiot ja asiantuntijat, joita on kuultu

Connect2Roam

Tiivistelmä saaduista ja huomioon otetuista asiantuntijalausunnoista

Selvityksessä vertailtiin verkkovierailujen hintoja kotimaan hintoihin ja tarkasteltiin verkkovierailudatapalvelujen tarjonnalle ominaisia kustannuskomponentteja.

Asiantuntijalausuntojen julkistaminen

Selvitys julkaistiin internetissä osoitteessa:http://ec.europa.eu/information_society/activities/roaming/docs/study_data_roaming.pdf.

- Vaikutusten arviointi

Tämän ehdotuksen vaikutuksia arvioitaessa tarkasteltiin seuraavia eri vaihtoehtoja: ei politiikan muutosta, itsesääntely, yhteissääntely, ei-sitova säädös ja kohdennettu sääntely neljällä erityisalueella: verkkovierailupuhelut, sekuntiperustainen laskutus, verkkovierailutekstiviestit ja verkkovierailudatapalvelut.

Koska verkkovierailumarkkinoilla esiintyy edelleen rakenteellisia kilpailurajoitteita, ongelmien jättäminen itsesääntelyn tai yhteissääntelyn ratkaistavaksi ei olisi toimiva vaihtoehto. Alan yritykset ovat reagoineet suhteellisen vaimeasti pyyntöihin verkkovierailutekstiviestien hintojen alentamisesta. Kansallisella tasolla voitaisiin taas soveltaa hyvinkin erilaisia ratkaisuja (rajat ylittävään ongelmaan), minkä lisäksi yksittäisellä kansallisella sääntelyviranomaisella ei ole tarvittavia sääntelyvälineitä ongelman ratkaisemiseen sekä tukku- että vähittäistasolla. Näistä syistä pidettiin epätodennäköisenä, että ei-sitova säädös riittäisi ratkaisemaan sitkeät perusongelmat. Niinpä itsesääntelyyn, yhteissääntelyyn ja ei-sitovaan säädökseen liittyvät vaihtoehdot hylättiin.

Jäljelle jäi kohdennettu sääntely.

Puhelujen ja tekstiviestien verkkovierailujen osalta katsottiin, että pelkkä tukkutason tai vähittäistason sääntely ei riittäisi varmistamaan tavoitteiden saavuttamista. Tämän vuoksi tarkasteltiin tukku- ja vähittäistason sääntelyn yhdistelmää.

Sekuntiperustaisen laskutuksen osalta toimenpiteet katsottiin tarpeellisiksi johdonmukaisuuden varmistamiseksi yhtenäismarkkinoilla. Vähittäistasolla ensisijainen vaihtoehto oli antaa operaattoreiden laskuttaa enintään verkkovierailupuhelun ensimmäistä 30 sekuntia vastaava alkumaksu, minkä jälkeen seuraisi sekuntilaskutus. Tukkutasolla pidettiin sekuntilaskutusta sopivana.

Myös verkkovierailudatapalvelujen osalta tarkasteltiin useita vaihtoehtoja. Parhaana ratkaisuna pidettiin avoimuutta tuntuvasti lisääviä toimenpiteitä, joihin liitetään tukkutasolla turvahintamekanismi, joka helpottaa operaattoreiden kykyä ennakoida kustannuksia.

Komissio teki työohjelmaan kuuluneen vaikutusten arvioinnin, josta laadittu raportti on saatavilla osoitteessa:http://ec.europa.eu/information_society/activities/roaming/index_en.htm.

3. EHDOTUKSEEN LIITTYVÄT OIKEUDELLISET NÄKÖKOHDAT

- Ehdotetun toimen lyhyt kuvaus

Ehdotus koskee asetuksen (EY) N:o 717/2007 voimassaoloajan jatkamista ja soveltamisalan laajentamista. Verkkovierailupuhelujen osalta asetuksen voimassaoloaikaa jatketaan kolmella vuodella ja vahvistetaan jatketulle voimassaolokaudelle uudet enimmäisrajat maksuille, joita matkaviestintäoperaattorit voivat periä säänneltyjen verkkovierailupuhelujen tukkutason tarjonnasta. Sen varmistamiseksi, että näiden alennusten hyödyt ulottuvat loppukäyttäjille saakka, ehdotuksessa vahvistetaan jatketulle voimassaolokaudelle uudet enimmäishintarajat puheluille, joihin sovelletaan eurotariffia. Lisäksi ehdotuksessa esitetään, että sekuntilaskutusvaatimusta sovellettaisiin sekä tukku- että vähittäistasolla, lukuun ottamatta vähittäistasolla sovellettavaa enintään 30 sekunnin pituista vähimmäislaskutusaikaa soitetuista verkkovierailupuheluista.

Ehdotuksella myös laajennetaan asetuksen (EY) N:o 717/2007 soveltamisalaa yhteisön sisäisiin verkkovierailutekstiviesteihin vahvistamalla enimmäisrajat maksuille, joita matkaviestintäoperaattorit voivat periä yhteisössä lähetettyjen verkkovierailutekstiviestien tukkutason tarjonnasta. Lisäksi matkaviestintäoperaattoreiden on tarjottava verkkovieraileville asiakkailleen ns. eurotekstiviestitariffia, joka ei saa ylittää tiettyä tekstiviestikohtaista enimmäishintaa.

Ehdotuksella parannetaan hintojen avoimuutta velvoittamalla matkaviestintäoperaattorit antamaan verkkovieraileville asiakkailleen yksilölliset hintatiedot säänneltyjen verkkovierailutekstiviestien lähettämisestä näiden saapuessa toiseen jäsenvaltioon.

Säänneltyjen verkkovierailupuhelujen enimmäishintarajoitusten alentamisen ajankohtaa tukku- että vähittäistasolla vuonna 2009 aikaistetaan 30 päivästä elokuuta 1 päivään heinäkuuta, jotta varmistettaisiin yhdenmukaisuus säänneltyjen tekstiviestien hinnoittelua koskevien velvoitteiden kanssa. Näin sekä puhelujen että tekstiviestien verkkovierailupalvelujen käyttäjät pystyvät hyötymään uusista hinnoista aikana, jolloin näistä palveluista on kovin kysyntä.

Ehdotus sisältää myös hintojen avoimuus- ja turvamekanismeja verkkovierailudatapalveluille, jotta asiakkaat voisivat paremmin ymmärtää ja hallita verkkovierailukulujaan ja välttää jättilaskuja. Erityisesti silloin, kun verkkovierailevat asiakkaat ottavat ensimmäisen kerran datapalvelun käyttöön saapuessaan toiseen jäsenvaltioon, heidän operaattorinsa olisi ilmoitettava heille, että he ovat verkkovierailun piirissä, ja annettava heille yksilölliset tiedot kyseiseen palveluun sovellettavista hinnoista. Operaattoreiden on myös – noin vuoden kuluttua ehdotukseen kuuluvien muutosten voimaantulosta – tarjottava kaikille verkkovierailuasiakkailleen korvauksetta mahdollisuus määrittää etukäteen saldoraja datapalvelujen verkkovierailukuluilleen.

Tukkuhinnat ovat pysyneet korkeina (erityisesti muissa kuin ensisijaisissa verkoissa) ja liikenteen ohjaamisessa on rajoituksia, minkä vuoksi asetuksessa vahvistetaan keskimääräinen enimmäistukkuhinta, jonka vierailuverkon operaattori voi periä verkkovierailuasiakkaan kotiverkon operaattorilta säänneltyjen verkkovierailudatapalvelujen tarjoamisesta. Tämä antaa verkkovierailupalvelujen tarjoajille tietyntasoiset takeet aiheutuvista tukkukustannuksista ja auttaa korjaamaan huomattavia kilpailun vääristymiä.

Lopuksi ehdotuksessa muutetaan asetuksessa (EY) N:o 717/2007 ja puitedirektiivin 1 artiklan 5 kohdassa käytetty termi ”yleinen matkapuhelinverkko” termiksi ”yleinen matkaviestintäverkko”, jotta se olisi yhdenmukainen muualla sähköisen viestinnän sääntelyjärjestelmässä käytetyn terminologian kanssa; komissio on ehdottanut järjestelmään pieniä tarkistuksia, jotka ovat parhaillaan Euroopan parlamentin ja neuvoston käsittelyssä.

- Oikeusperusta

Perustamissopimuksen 95 artikla.

- Toissijaisuusperiaate

Toissijaisuusperiaatetta sovelletaan, koska asia, jota ehdotus koskee, ei kuulu yhteisön yksinomaiseen toimivaltaan.

Ehdotuksen tavoitteita ei voida saavuttaa riittävällä tavalla pelkästään jäsenvaltioiden toimin seuraavista syistä:

Verkkovierailupuhelumarkkinoiden erityispiirteet, jotka oikeuttivat asetuksen (EY) N:o 717/2007 antamiseen, pätevät yhtä lailla tekstiviestien ja datapalvelujen yhteisön laajuisten verkkovierailujen tarjontaan. Jäsenvaltioiden oma toiminta ei riittäisi ratkaisemaan näiden palvelujen perusongelmaa eli verkkovierailumarkkinoiden puuttuvaa kilpailupainetta ja siitä johtuvia korkeita hintoja ja avoimuuden puutetta, kun otetaan huomioon palvelujen rajat ylittävä luonne ja jo käytettävissä olevien sääntelykeinojen rajallisuus.

Jos jäsenvaltiot ryhtyisivät itse erikseen ratkomaan tässä ehdotuksessa kuvattuja ongelmia, vaarana olisi, että tuloksista tulisi hyvin kirjavia, mikä vaarantaisi yhtenäismarkkinoiden asianmukaisen toimivuuden.

Ehdotuksen tavoitteet voidaan saavuttaa paremmin yhteisön toimilla seuraavista syistä:

Matkaviestintäpalvelujen, kuten puhelujen, tekstiviestien ja datasiirtojen, tarjonta verkkovierailuna yhteisössä koskettaa jo lähtökohtaisesti kaikkia jäsenvaltioita ja eri osapuolia yhtä lailla. Siksi tarvitaan yhteisön tasolla yhdenmukaistettu lähestymistapa sääntelyn johdonmukaisen soveltamisen takaamiseksi ja sen varmistamiseksi, että kuluttajien ja yritysten edut turvataan kaikissa jäsenvaltioissa.

Jotta yhtenäismarkkinoiden edut voitaisiin toteuttaa täysimääräisesti yhteisön laajuisten verkkovierailupalvelujen alalla, näiden palvelujen käyttäjien pitäisi voida odottaa samaa suojelun tasoa ja samoja hyötyjä riippumatta siitä, missä he EU:n alueella ovat.

Jäsenvaltiot eivät voi hallitulla, yhdenmukaisella ja riittävän nopealla tavalla toteuttaa suojatoimenpiteitä matkapuhelujen, tekstiviestien ja datapalvelujen verkkovierailupalvelujen käyttäjille ja tarjoajille, vaan tämä voidaan saavuttaa paremmin yhteisön tasolla. Lisäksi koska ehdotus edellyttää asetuksen (EY) N:o 717/2007 ja direktiivin 2002/21/EY muuttamista, ainoa mahdollisuus on toimia yhteisön tasolla.

Näin ollen ehdotus on toissijaisuusperiaatteen mukainen.

- Suhteellisuusperiaate

Ehdotus on suhteellisuusperiaatteen mukainen seuraavista syistä:

Ehdotuksen mukaisilla sääntelytoimilla häiritään mahdollisimman vähän niiden kohteena olevien yritysten kaupallista toimintaa. Enimmäishintarajoitusten asettaminen verkkovierailupuheluille ja -tekstiviesteille tukku- ja vähittäistasolla, toimenpiteet hintojen avoimuuden lisäämiseksi sekä turvamekanismi tukkutason verkkovierailudatapalveluille varmistavat kilpailuehtojen mahdollisimman vähäisen vääristymisen linjassa tavoitteiden kanssa, sillä ne säilyttävät operaattoreiden vapauden kilpailla ja eriyttää tuotevalikoimaansa annettujen rajoitusten puitteissa. Puhelujen ja tekstiviestien verkkovierailupalvelujen osalta tarvitaan vähittäistason sääntelyä, jotta tukkuhintojen alentumisen hyöty siirtyisi vähittäisasiakkaille. Ehdotus jättää seuranta- ja valvontatehtävät sähköisestä viestinnästä vastaavalle sääntelyviranomaiselle kussakin jäsenvaltiossa.

Ehdotuksessa valittujen sääntelytoimien luonteen ja yksinkertaisuuden sekä velvoitteiden suoran soveltamisen ansiosta yhteisölle, kansallisille hallinnoille ja viranomaisille aiheutuva hallinnollinen ja taloudellinen taakka on mahdollisimman pieni.

- Sääntelytavan valinta

Ehdotettu sääntelytapa: asetus.

Koska asetusta (EY) N:o 717/2007 ehdotetaan muutettavaksi tavalla, joka sisältyy jo itse asetukseen, ja direktiiviä 2002/21/EY ehdotetaan muutettavaksi edelleen, ainoa soveltuva väline on muutosasetus.

4. TALOUSARVIOVAIKUTUKSET

Ehdotuksella ei ole vaikutuksia yhteisön talousarvioon.

5. LISÄTIEDOT

- Uudelleentarkastelu-, tarkistus- tai raukeamislauseke

Ehdotus sisältää uudelleentarkastelulausekkeen.

Ehdotus sisältää raukeamislausekkeen.

- Euroopan talousalue

Ehdotettu toimenpide koskee ETA-sopimuksen soveltamisalaan kuuluvaa alaa, minkä vuoksi se on ulotettava koskemaan Euroopan talousaluetta.

2008/0187 (COD)

Ehdotus:

EUROOPAN PARLAMENTIN JA NEUVOSTON ASETUS

verkkovierailuista yleisissä matkapuhelinverkoissa yhteisön alueella annetun asetuksen (EY) N:o 717/2007 ja sähköisten viestintäverkkojen ja -palvelujen yhteisestä sääntelyjärjestelmästä annetun direktiivin 2002/21/EY muuttamisesta (ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen[1],

ottavat huomioon Euroopan talous- ja sosiaalikomitean lausunnon[2],

ovat kuulleet alueiden komiteaa,

noudattavat perustamissopimuksen 251 artiklassa määrättyä menettelyä[3],

sekä katsovat seuraavaa:

(1) Verkkovierailuista yleisissä matkapuhelinverkoissa yhteisön alueella ja direktiivin 2002/21/EY muuttamisesta 27 päivänä kesäkuuta 2007 annetulla Euroopan parlamentin ja neuvoston asetuksella (EY) N:o 717/2007[4] rajoitettiin vähittäis- ja tukkutason maksuja, joita matkaviestintäoperaattorit voivat periä kansainvälisten verkkovierailupalvelujen tarjoamisesta yhteisön alueella soitettavissa ja vastaanotettavissa puheluissa. Asetuksella vahvistettiin myös säännöt, joilla pyritään lisäämään hinnoittelun avoimuutta ja parantamaan maksuista tiedottamista yhteisön laajuisten verkkovierailupalvelujen käyttäjille.

(2) Komissio on suorittanut asetuksen (EY) N:o 717/2007 11 artiklan mukaisen arvioinnin, jossa sen oli määrä arvioida asetuksen tavoitteiden saavuttamista, tarkastella verkkovierailuasiakkailta puhelu- ja datapalvelujen tarjoamisesta perittävien tukku- ja vähittäishintojen kehittymistä, mukaan luettuina tekstiviesti- ja multimediaviestipalvelut, ja antaa tarvittaessa suosituksia näiden palvelujen sääntelytarpeesta. Euroopan parlamentille ja neuvostolle antamassaan arviointikertomuksessa, joka sisältyy sen [ ] 2008 antamaan tiedonantoon[5], komissio päätteli, että on aiheellista jatkaa asetuksen voimassaoloa 30 päivän kesäkuuta 2010 jälkeen.

(3) Komissio katsoi myös, että asetuksen soveltamisalaa pitäisi laajentaa kattamaan tekstiviesti- ja datapalvelujen verkkovierailujen tarjonta yhteisössä. Kansainvälisten verkkovierailumarkkinoiden erityispiirteet, jotka oikeuttivat asetuksen (EY) N:o 717/2007 antamisen ja velvoitteiden asettamisen matkaviestintäoperaattoreille yhteisön laajuisen verkkovierailupuhelujen tarjonnan suhteen, koskevat yhtä lailla yhteisön laajuista tekstiviestien ja datapalvelujen verkkovierailun tarjontaa. Verkkovierailupuhelujen tapaan tekstiviestien ja datapalvelujen verkkovierailua ei osteta erikseen kansallisella tasolla vaan se on osa laajempaa vähittäistason kuluttajatuotetta, jonka asiakkaat ostavat kotioperaattoriltaan, mikä rajoittaa kilpailuvoimien toimintaa. Lisäksi palvelut ovat luonteeltaan rajat ylittäviä, minkä vuoksi kansalliset sääntelyviranomaiset, jotka vastaavat omalla alueellaan asuvien matkapuhelinasiakkaiden etujen turvaamisesta ja edistämisestä, eivät pysty valvomaan muissa jäsenvaltioissa sijaitsevien vierailuverkkojen operaattoreiden toimintaa.

(4) Tästä syystä kansalliset sääntelyviranomaiset vaativat jälleen kerran – kommentoidessaan julkisessa kuulemisessa Euroopan sääntelyviranomaisten ryhmän (ERG) kautta asetuksen (EY) N:o 717/2007 uudelleentarkastelua – komissiota toimimaan yhteisön tasolla niin asetuksen (EY) N:o 717/2007 voimassaolon jatkamisen kuin tekstiviesti- ja datapalvelujen verkkovierailukin sääntelyn suhteen.

(5) Tiedot yhteisön laajuisten verkkovierailupalvelujen hintojen kehittymisestä asetuksen (EY) N:o 717/2007 voimaantulon jälkeen – erityisesti kansallisten sääntelyviranomaisten keräämät ja neljännesvuosittain ERG-ryhmän kautta toimittamat tiedot – eivät osoita riittävän vakuuttavasti, että kilpailu vähittäis- ja tukkutasolla jatkuisi kesäkuusta 2010 eteenpäin ilman sääntelytoimia. Tiedot osoittavat, että vähittäis- ja tukkuhinnat ovat asettuneet asetuksessa (EY) N:o 717/2007 säädettyjen rajoitusten tasolle tai lähelle niitä, eikä rajoitusten alapuolella esiinny juurikaan kilpailua.

(6) Koska asetuksen (EY) N:o 717/2007 tuoma sääntelyllinen turva yhteisön sisäisten puhelujen verkkovierailupalvelujen osalta sekä tukku- että vähittäistasolla loppuu kesäkuussa 2010, on olemassa huomattava riski, että kilpailuvoimien puuttuminen verkkovierailupuhelumarkkinoilta ja matkaviestintäoperaattoreiden houkutus maksimoida verkkovierailutulonsa johtavat yhteisön laajuisissa verkkovierailuissa paluuseen sellaisiin vähittäis- ja tukkuhintoihin, jotka eivät heijasta kohtuullisesti palvelun tarjonnasta aiheutuvia kustannuksia, mikä vaarantaisi asetuksen (EY) N:o 717/2007 tavoitteiden saavuttamisen. Asetuksen (EY) N:o 717/2007 voimassaoloa olisi sen vuoksi jatkettava 30 päivän kesäkuuta 2010 jälkeen vielä kolmella vuodella sisämarkkinoiden asianmukaisen toimivuuden varmistamiseksi, jotta kuluttajat saavat jatkossakin takeet siitä, että heiltä ei laskuteta kohtuutonta hintaa säännellyn verkkovierailupuhelun soittamisesta tai vastaanottamisesta, ja jotta samalla annettaisiin kilpailulle aikaa kehittyä.

(7) Säännellyille verkkovierailupuheluille asetuksella (EY) N:o 717/2007 säädettyjä keskimääräisiä enimmäistukkuhintoja olisi edelleen alennettava asetuksen jatkettuna voimassaoloaikana, jotta otettaisiin huomioon kustannusten aleneminen, mukaan luettuna matkapuhelujen säänneltyjen kohdeverkkomaksujen aleneminen jäsenvaltioissa, sisämarkkinoiden asianmukaisen toimivuuden varmistamiseksi ja kahtalaisen tavoitteen saavuttamiseksi eli kohtuuttomien hintojen torjumiseksi ja antamalla kuitenkin samalla operaattoreille vapaus kilpailla ja innovoida.

(8) Säänneltyjen verkkovierailupuhelujen enimmäishintarajoitusten alentamisen ajankohtaa sekä tukku- että vähittäistasolla vuonna 2009 olisi aikaistettava 30 päivästä elokuuta 1 päivään heinäkuuta, jotta varmistettaisiin yhdenmukaisuus säänneltyjen tekstiviestien hinnoittelua koskevien, tässä asetuksessa säädettyjen velvoitteiden käyttöönoton kanssa. Näin sekä puhelujen että tekstiviestien verkkovierailupalvelujen käyttäjät pystyvät hyötymään uusista hinnoista aikana, jolloin näistä palveluista on kovin kysyntä.

(9) Koska asetuksella (EY) N:o 717/2007 säädetyn tukkuhintarajoituksen noudattamista mitataan suhteessa minkä tahansa operaattoriparin kesken 12 kuukauden aikana vallitsevaan keskimääräiseen tukkuhintaan, on aiheellista selkeyttää, että ajanjakso voi olla myös lyhyempi, esimerkiksi silloin, kun aikataulun mukainen määräaika keskimääräisen enimmäistukkuhinnan alentamiselle osuu ajankohtaan ennen 12 kuukauden ajanjakson loppua.

(10) Joidenkin matkaviestintäoperaattoreiden tapa laskuttaa verkkovierailupuhelujen tarjoamisesta tukkutasolla jopa 60 sekunnin vähimmäislaskutusyksiköiden perusteella, kun muissa tukkutason yhdysliikennemaksuissa sovelletaan yleensä sekuntipohjaista laskutusta, vääristää kilpailua ja heikentää asetuksella (EY) N:o 717/2007 vahvistettujen tukkuhintarajoitusten yhdenmukaista soveltamista. Se edustaa myös lisäkulua, jolla tukkukustannusten nousun myötä on kielteisiä vaikutuksia verkkovierailupuhelujen hinnoitteluun vähittäistasolla. Matkaviestintäoperaattoreita olisi tämän vuoksi vaadittava laskuttamaan säänneltyjen verkkovierailupuhelujen tukkutason tarjonnasta sekuntiperiaatteella.

(11) Eurotariffien enimmäistasoa olisi laskettava sekä soitettavien että vastaanotettavien puhelujen osalta edelleen vuosittain asetuksen (EY) N:o 717/2007 jatkettuna voimassaoloaikana tavalla, joka on johdonmukainen asetuksen alkuperäisen soveltamisajan kuluessa edellytettyjen alennusten kanssa ja joka heijastaisi kotimaan matkapuheluhintojen jatkuvaa alenemista yleensä ja säänneltyjen verkkovierailupuhelujen tarjonnasta aiheutuvien kustannusten jatkuvaa alenemista. Näin voitaisiin taata asetuksen vaikutusten jatkuvuus.

(12) Tällä asetuksella säänneltyjen enimmäistukku- ja vähittäishintojen välisen entistä suuremman marginaalin pitäisi lisätä operaattoreiden hintakilpailua vähittäistasolla ja maksimoida siten mahdollisuudet toimivien kilpailumarkkinoiden syntyyn.

(13) ERG-ryhmä on arvioinut, että matkaviestintäoperaattoreiden tapa laskuttaa verkkovierailupalveluista vähittäistasolla yli sekunnin pituisten laskutusyksiköiden perusteella on korottanut tyypillistä eurotariffilaskua 24 prosenttia soitettujen ja 19 prosenttia vastaanotettujen puheluiden osalta. Se on katsonut myös, että nämä lisät edustavat piilokuluja, koska ne ovat useimpien kuluttajien havaitsemattomissa. Tästä syystä ERG-ryhmä suositteli kiireellisiä toimia eurotariffeihin vähittäistasolla sovellettavien erilaisten laskutuskäytäntöjen yhdenmukaistamiseksi.

(14) Asetuksella (EY) N:o 717/2007 vahvistettiin eurotariffilla yhteisössä yhteinen lähestymistapa sen varmistamiseksi, että verkkovierailuasiakkaat eivät joudu maksamaan säännellyistä verkkovierailupuheluista kohtuuttomia hintoja, mutta matkaviestintäoperaattoreiden harjoittamat erilaiset laskutusyksikkökäytännöt heikentävät merkittävästi asetuksen yhdenmukaista soveltamista. Tämä merkitsee myös sitä, että vaikka yhteisön sisäiset verkkovierailupalvelut ovat luonteeltaan yhteisön laajuisia ja rajat ylittäviä, säänneltyjen verkkovierailupuhelujen laskutukseen sovelletaan toisistaan poikkeavia ratkaisuja, jotka vääristävät kilpailuedellytyksiä yhtenäismarkkinoilla.

(15) Tämän vuoksi olisi otettava käyttöön yhteiset säännöt eurotariffien laskutusyksiköistä, jotta yhtenäismarkkinoita voitaisiin lujittaa ja taata yhteinen kuluttajansuojan taso yhteisön laajuisten verkkovierailupalvelujen käyttäjille koko yhteisössä.

(16) Säänneltyjen verkkovierailupuhelujen vähittäistason tarjoajia olisi sen vuoksi vaadittava laskuttamaan asiakkaitaan sekuntiperiaatteella kaikista eurotariffin alaisista puheluista, lukuun ottamatta mahdollisuutta soveltaa enintään 30 sekunnin pituista vähimmäislaskutusaikaa soitetuista puheluista. Tämän ansiosta operaattorit voivat kattaa kaikki kohtuulliset puhelun aloituskustannukset ja kilpailla joustavasti tarjoamalla lyhyempiä vähimmäislaskutusaikoja. Vähimmäislaskutusaika ei kuitenkaan ole perusteltu vastaanotettavissa eurotariffipuheluissa, koska tarjonnasta muodostuva tukkukustannus laskutetaan sekuntipohjaisesti ja kaikki aloituskustannukset sisältyvät jo matkapuheluiden kohdeverkkomaksuihin.

(17) Tekstiviestien verkkovierailupalvelujen osalta ERG-ryhmän ja komission keräämät markkinatiedot asetuksen (EY) N:o 717/2007 voimaantulon jälkeen ovat osoittaneet, että koko yhteisössä vallitsee tilanne, jossa näiden palvelujen tukkumaksut ovat pysyneet melko vakaina eikä niillä ole tarkoituksenmukaista suhdetta palvelun tarjonnasta syntyviin kustannuksiin. Puhelujen verkkovierailupalvelujen tarjonnan tapaan kilpailupaine ei näytä riittävän operaattoreiden saamiseksi alentamaan tukkuhintoja. Myös tekstiviestien verkkovierailupalvelujen vähittäishinnat ovat pysyneet melko vakaina, niissä on korkeat katteet ja ne on hinnoiteltu huomattavasti yli kotimaan tekstiviestipalvelujen ilman selkeää perustetta.

(18) Verkkovierailupuhelujen tarjonnan tapaan on olemassa huomattava riski, että pelkkä tukkutason hinnoitteluvelvoitteiden asettaminen ei johtaisi vähittäishintojen alenemiseen. Toisaalta toimet vähittäishintojen alentamiseksi ilman että puututaan näiden palvelujen tarjontaan liittyvien tukkutason kustannusten tasoon, voisivat rajoittaa joidenkin, erityisesti pienempien, operaattoreiden asemaa, ja lisätä hintaruuvin riskiä.

(19) Lisäksi verkkovierailumarkkinoiden erityinen rakenne ja niiden rajat ylittävä luonne aiheuttavat sen, että vuoden 2002 sääntelyjärjestelmä ei ole antanut kansallisille sääntelyviranomaisille sopivia välineitä ratkaista tehokkaasti kilpailuongelmia, joita löytyy säänneltyjen tekstiviestipalvelujen korkean tukku- ja vähittäishintatason taustalta. Sillä ei ole näin kyetty varmistamaan verkkovierailupalvelujen sisämarkkinoiden asianmukaista toimivuutta, ja tilanne olisi korjattava.

(20) Myös ERG-ryhmä totesi asetuksen (EY) N:o 717/2007 toimivuuden uudelleentarkasteluun liittyvässä komission järjestämässä julkisessa kuulemisessa, että tekstiviestien verkkovierailun sääntely oli tarpeen sekä tukku- että vähittäistasolla, jotta hinnat saataisiin paremmin vastaamaan kustannuksia ja kotimaan hintoja. Se piti sopivana samankaltaisia järjestelyjä, joita sovelletaan puhelujen verkkovierailuun. ERG ryhmä suositteli hintakattoa keskimääräiseen tukkuhintaan, jonka operaattori laskuttaa toiselta operaattorilta tekstiviestien verkkovierailusta, sekä eurotariffivelvoitteen muuttamista siten, että siihen sisällytetään tekstiviestien verkkovierailujen tarjonta määritetyn hintakaton puitteissa.

(21) Siksi tekstiviestien säännellyille verkkovierailupalveluille olisi asetettava sääntelyllisiä velvoitteita tukkutasolla, jotta tukkuhintojen ja palvelun tarjonnasta aiheutuvien kustannusten suhde saataisiin kohtuullisemmaksi, ja vähittäistasolla, jotta voitaisiin suojata verkkovierailuasiakkaiden edut.

(22) Sääntelyllisten velvoitteiden pitäisi tulla voimaan mahdollisimman nopeasti, mutta kuitenkin siten, että operaattoreille annetaan kohtuullisesti aikaa sopeuttaa hintojaan ja palveluvalikoimaansa, jotta ne pystyvät noudattamaan velvoitteita.

(23) Tehokkain ja oikeasuhteisin lähestymistapa tekstiviestien säänneltyjen verkkovierailujen hintatason sääntelemiseksi tukkutasolla on yhteisön laajuisen keskimääräisen enimmäishinnan vahvistaminen vierailuverkosta lähetettävälle tekstiviestille. Keskimääräistä tukkuhintaa olisi sovellettava minkä tahansa yhteisössä olevan matkaviestintäoperaattoriparin välillä määrättynä ajanjaksona.

(24) Tekstiviestin säännellyn verkkovierailun tukkuhintarajoituksen olisi katettava kaikki kustannukset, joita tukkupalvelun tarjoajalle aiheutuu, mukaan luettuna muun muassa verkkovierailutekstiviestien välittäminen lähdeverkossa, kauttakulku ja kohdeverkossa välittämisen kattamaton kustannus vierailuverkossa. Tekstiviestien säänneltyjen verkkovierailupalvelujen tarjoajia olisi siten kiellettävä perimästä erillistä kohdeverkkomaksua tekstiviestien verkkovierailusta omassa verkossaan tällä asetuksella vahvistettujen sääntöjen johdonmukaisen soveltamisen varmistamiseksi.

(25) Tehokkain ja oikeasuhteisin lähestymistapa yhteisön laajuisten verkkovierailutekstiviestien hintatason sääntelemiseksi vähittäistasolla on vaatia matkaviestintäoperaattoreita tarjoamaan verkkovierailuasiakkailleen eurotekstiviestitariffia, joka ei ylitä määritettyä enimmäishintarajaa. Eurotekstiviestitariffi olisi vahvistettava tasolle, joka turvaa operaattoreille riittävän katteen, mutta heijastaa kohtuullisemmin palvelun tarjonnasta aiheutuvia kustannuksia.

(26) Tämän sääntelyllisen lähestymistavan pitäisi varmistaa, että säänneltyjen verkkovierailutekstiviestien vähittäishinnat heijastavat palvelun tarjonnasta aiheutuvia kustannuksia kohtuullisemmin kuin ennen. Verkkovierailuasiakkaille tarjottavan enimmäismääräisen eurotekstiviestitariffin olisi siten vastattava kohtuullista katetta, joka ylittää säänneltyjen verkkovierailutekstiviestipalvelujen tarjoamisen kustannukset, samalla kun operaattorit säilyttävät vapauden kilpailla eriyttämällä tarjontaansa ja mukauttamalla hinnoittelurakennettaan markkinaolosuhteiden ja kuluttajien mieltymysten mukaan. Tätä lähestymistapaa ei tulisi soveltaa lisäarvollisiin tekstiviestipalveluihin.

(27) Verkkovierailuasiakkaiden ei pitäisi joutua maksamaan lisämaksua säännellyn verkkovierailutekstiviestin vastaanottamisesta vierailuverkossa, koska nämä kohdeverkkokustannukset katetaan jo vähittäismaksussa, joka peritään säännellyn verkkovierailutekstiviestin lähettämisestä.

(28) Eurotekstiviestitariffia olisi automaattisesti sovellettava kaikkiin verkkovierailuasiakkaisiin, niin uusiin kuin vanhoihinkin, jotka eivät nimenomaisesti ole valinneet tai valitse jotain erityistä tekstiviestien verkkovierailuhinnastoa tai verkkovierailupalvelupakettia, joka sisältää säänneltyjä tekstiviestien verkkovierailupalveluja.

(29) Jotta säänneltyjen verkkovierailutekstiviestipalvelujen asiakkaille varmistettaisiin palvelujen päästä päähän -liitettävyys ja -yhteentoimivuus, kansallisten sääntelyviranomaisten olisi ryhdyttävä ajoissa toimiin sähköisten viestintäverkkojen ja niiden liitännäistoimintojen käyttöoikeuksista ja yhteenliittämisestä 7 päivänä maaliskuuta 2002 annetun Euroopan parlamentin ja neuvoston direktiivin 2002/19/EY (käyttöoikeusdirektiivi)[6] 5 artiklan mukaisesti ja koordinoidulla tavalla sekä asetuksen (EY) N:o 717/2007 8 artiklan 1 kohdan ja sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY[7] (puitedirektiivi) 21 artiklan mukaisesti, kun yhteen jäsenvaltioon sijoittautunut maanpäällisen matkaviestintäverkon operaattori valittaa kansalliselle sääntelyviranomaiselleen, että sen tilaajat ei pysty lähettämään tai vastaanottamaan säänneltyjä verkkovierailutekstiviestejä toisessa jäsenvaltiossa sijaitsevan maanpäällisen matkaviestintäverkon tilaajille tai tilaajilta sen johdosta, että kyseiset operaattorit eivät ole onnistuneet tekemään sopimusta.

(30) Tekstiviesti on lyhytsanomapalvelun (SMS) tekstiviesti, joka koostuu lähinnä kirjaimista tai numeroista mutta voi sisältää myös kuvamerkkejä, ja joka voidaan lähettää tai vastaanottaa matkapuhelimella tai muulla mobiililaitteella kansallisen numerointisuunnitelman mukaisesti annettujen numerojen välillä. Tekstiviesti poikkeaa selkeästi muista viesteistä, kuten multimediaviesteistä tai sähköpostiviesteistä. Jotta asetuksen toimivuutta ei heikennettäisi ja sen tavoitteet saavutettaisiin kauttaaltaan, olisi kiellettävä kaikki säännellyn verkkovierailutekstiviestin teknisten parametrien sellaiset muutokset, jotka erottaisivat sen kotimaan tekstiviestistä.

(31) Kansallisten sääntelyviranomaisten keräämät tiedot osoittavat, että keskimääräiset tukkuhinnat, joita vierailuverkon operaattorit perivät datapalvelujen verkkovierailusta verkkovierailuasiakkaiden kotioperaattoreilta, näyttävät olevan laskusuunnassa, vaikka datapalvelujen verkkovierailuista peritään edelleen korkeita hintoja.

(32) Verkkovierailudatapalvelujen vähittäishintataso on edelleen huolestuttavan korkea ja osoittaa, että näiden palvelujen alalla ei esiinny vielä riittävästi kilpailua. Toisin kuin verkkovierailupuhelujen ja -tekstiviestien suhteen, datapalvelujen verkkovierailun vähittäistasolla esiintyy kuitenkin jonkinasteista kilpailupainetta, koska verkkovierailuasiakkailla on ulkomailla vaihtoehtoisia keinoja saada datapalveluja, esimerkiksi yleinen langaton internet-yhteys, ilman puhelinnumeroon liittyviä rajoituksia. Siksi hintoja olisi tässä vaiheessa ennenaikaista säännellä vähittäistasolla.

(33) Olisi kuitenkin ryhdyttävä toimiin datapalvelujen verkkovierailun vähittäishintojen avoimuuden parantamiseksi erityisesti ”jättilaskujen” välttämiseksi, jotka muodostavat esteen sisämarkkinoiden asianmukaiselle toimivuudelle, ja verkkovierailuasiakkaiden varustamiseksi välineillä, joita he tarvitsevat datapalvelujen verkkovierailukulujensa seuraamiseksi ja hallitsemiseksi.

(34) Matkaviestintäoperaattoreiden olisi erityisesti tarjottava verkkovierailuasiakkailleen yksilölliset hintatiedot maksuista, joita heiltä laskutetaan datapalvelujen verkkovierailusta kun he ottavat ensimmäisen kerran datapalvelun käyttöön saapuessaan toiseen jäsenvaltioon. Nämä tiedot olisi toimitettava heidän matkapuhelimeensa tai muuhun mobiililaitteeseen helpon vastaanottamisen ja ymmärrettävyyden kannalta sopivimmalla tavalla.

(35) Lisäksi matkaviestintäoperaattoreiden olisi jättilaskujen välttämiseksi tarjottava kaikille verkkovierailuasiakkailleen korvauksetta mahdollisuus määrittää etukäteen saldoraja datapalvelujen verkkovierailuista kertyneille laskuttamattomille kuluilleen ja saada varoitusviesti siitä, kun tätä rajaa aletaan lähestyä. Kun tämä enimmäisraja saavutetaan, verkkovierailudatapalvelu olisi lopetettava, paitsi jos asiakas nimenomaisesti pyytää sen tarjoamisen jatkamista.

(36) Nämä avoimuutta parantavat toimenpiteet olisi nähtävä verkkovierailuasiakkaiden vähimmäisturvana eivätkä se saisi estää matkaviestintäoperaattoreita tarjoamasta asiakkailleen muita toimintoja, jotka auttavat asiakkaita seuraamaan ja hallitsemaan datapalvelujen verkkovierailukulujaan. Monet operaattorit kehittävät esimerkiksi uusia kiinteähintaisia verkkovierailutuotteita, jotka mahdollistavat datapalvelujen verkkovierailut määritetyllä kiinteällä hinnalla määritetyn ajan ”kohtuullisen käyttömäärän” puitteissa. Lisäksi kehitteillä on järjestelmiä, joiden avulla verkkovierailuasiakkaat voivat saada tosiaikaisen päivitetyn tiedon kertyneistä datapalvelujen verkkovierailukuluistaan. Tämä kotimaan markkinoilla tapahtuva kehitys olisi otettava huomioon yhdenmukaistetuissa säännöissä, jotta voitaisiin varmistaa sisämarkkinoiden asianmukainen toimivuus.

(37) Lisäksi datapalvelujen verkkovierailun tukkuhintojen pysyminen korkeana johtuu lähinnä muiden kuin ensisijaisten verkkojen operaattoreiden perimistä korkeista tukkuhinnoista. Nämä hinnat johtuvat liikenteen ohjaamisen rajoituksista, jotka eivät jätä operaattoreille kannustetta alentaa yksipuolisesti tukkuhintojaan, sillä liikenne vastaanotetaan riippumatta laskutettavasta hinnasta. Tämä johtaa tukkukustannusten äärimmäisiin vaihteluihin. Muihin kuin ensisijaisiin verkkoihin sovellettavat datapalvelujen verkkovierailuhinnat ovat joissakin tapauksissa kolmekymmentä kertaa korkeammat kuin ensisijaisiin verkkoihin sovellettavat. Nämä datapalvelujen verkkovierailun kohtuuttoman korkeat hinnat johtavat huomattaviin kilpailuedellytysten vääristymiin matkaviestintäoperaattoreiden välillä yhteisössä heikentäen sisämarkkinoiden asianmukaista toimivuutta. Ne rajoittavat myös kotioperaattoreiden mahdollisuuksia ennakoida tukkukustannuksiaan ja tarjota asiakkailleen avoimia ja kilpailukykyisiä vähittäishintapaketteja. Kun otetaan huomioon kansallisten sääntelyviranomaisten rajalliset mahdollisuudet ratkaista näitä ongelmia tehokkaasti kansallisella tasolla, datapalvelujen verkkovierailuihin olisi sovellettava tukkuhintarajoitusta. Tukkuhintarajoitus olisi asetettava turvatasolle reilusti markkinoilla nykyisin vallitsevien alimpien tukkuhintojen yläpuolelle, jotta parannettaisiin kilpailuedellytyksiä ja mahdollistettaisiin sisämarkkinoiden parempi toiminta kuluttajien hyödyksi.

(38) Markkinoiden kehityksen heijastamiseksi ja sähköisen viestinnän sovellettavan sääntelyjärjestelmän ottamiseksi huomioon on tarpeen puhua ”yleisten puhelinverkkojen” asemesta ”yleisistä viestintäverkoista”. Johdonmukaisuuden vuoksi direktiivin 2002/21/EY (puitedirektiivi) 1 artiklan 5 kohta olisi muutettava vastaavasti.

(39) Jäsenvaltiot eivät voi hallitulla, yhdenmukaisella ja riittävän nopealla tavalla toteuttaa tämän asetuksen tavoitteita, joita ovat asetuksen (EY) N:o 717/2007 ja direktiivin 2002/21/EY muuttaminen yhteisen säännöstön säilyttämiseksi ja kehittämiseksi edelleen sen varmistamiseksi, että yleisten matkaviestintäverkkojen käyttäjät eivät yhteisön alueella matkustaessaan joudu maksamaan yhteisön laajuisista verkkovierailupalveluista kohtuuttomia hintoja (olivatpa kyseessä puhelut, tekstiviestit tai datansiirtolähetykset), mikä parantaa sisämarkkinoiden asianmukaista toimivuutta, ja siten korkeatasoisen kuluttajansuojan saavuttaminen ja matkaviestintäoperaattoreiden välisen kilpailun turvaaminen, vaan ne voidaan saavuttaa paremmin yhteisön tasolla, joten yhteisö voi toteuttaa tarvittavia muutostoimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on näiden tavoitteiden saavuttamiseksi aiheellista ja tarpeen.

(40) Tätä yhteistä lähestymistapaa olisi kuitenkin ylläpidettävä vain rajallisen ajan, mutta sitä voidaan komission suorittaman uudelleenarvioinnin perusteella jatkaa tai muuttaa. Komission olisi arvioitava tällä asetuksella muutetun asetuksen (EY) N:o 717/2007 vaikuttavuutta ja sen merkitystä sääntelykehyksen täytäntöönpanon ja sisämarkkinoiden asianmukaisen toimivuuden kannalta ja kiinnitettävä huomiota siihen, miten asetus vaikuttaa pienempiin matkaviestintäpalvelujen tarjoajiin yhteisössä ja niiden asemaan yhteisön laajuisilla verkkovierailumarkkinoilla.

(41) Sen vuoksi asetusta (EY) N:o 717/2007 ja direktiiviä 2002/21/EY olisi muutettava,

OVAT ANTANEET TÄMÄN ASETUKSEN:

1 artikla

Asetuksen (EY) N:o 717/2007 muuttaminen

Muutetaan asetus (EY) N:o 717/2007 seuraavasti:

1. Korvataan otsikossa ilmaisu ”yleisissä matkapuhelinverkoissa” ilmaisulla ”yleisissä matkaviestintäverkoissa”.

2. Muutetaan 1 artikla seuraavasti:

a) Korvataan 1 kohta seuraavasti:

”1. Tällä asetuksella otetaan käyttöön yhteinen lähestymistapa, jolla varmistetaan, että yleisten matkaviestintäverkkojen käyttäjät eivät yhteisön alueella matkustaessaan joudu maksamaan yhteisön laajuisista verkkovierailupalveluista kohtuuttomia hintoja puheluja soittaessaan ja vastaanottaessaan, tekstiviestejä lähettäessään ja vastaanottaessaan sekä pakettikytkentäisiä dataviestintäpalveluja käyttäessään, jotta edistetään sisämarkkinoiden asianmukaista toimivuutta ja saavutetaan korkeatasoinen kuluttajansuoja ja turvataan matkaviestintäoperaattoreiden välinen kilpailu sekä säilytetään innovointikannustimet ja kuluttajien valintamahdollisuudet.

Tässä asetuksessa säädetään säännöistä hinnoille, joita matkaviestintäoperaattorit voivat periä toisessa jäsenvaltiossa sijaitsevassa matkapuhelinverkossa vierailevilta verkkovierailuasiakkailta yhteisön alueella lähtevien ja saapuvien puhelujen ja tekstiviestien sekä pakettikytkentäisten dataviestintäpalvelujen kansainvälisten verkkovierailupalvelujen tarjoamisesta. Sitä sovelletaan sekä verkko-operaattoreiden toisiltaan perimiin tukkutason hintoihin että soveltuvin osin kotioperaattorien vähittäistasolla perimiin hintoihin.”

b) Korvataan 4 kohta seuraavasti:

”4. Tässä asetuksessa vahvistetut hintarajat ilmaistaan euroina. Kun 3, 4, 4 a, 4 b ja 6 a artiklan 4 kohdassa tarkoitetut maksut ilmaistaan muuna valuuttana, mainittujen artiklojen mukaiset alkuperäiset rajat määritetään kyseisenä valuuttana 3 ja 4 artiklan osalta soveltamalla 30 päivänä kesäkuuta 2007 ilmoitettua viitekurssia ja 4 a, 4 b ja 6 a artiklan 4 kohdan osalta soveltamalla [1 päivänä toukokuuta] 2009 vallitsevaa viitekurssia, jonka Euroopan keskuspankki on kummassakin tapauksessa julkaissut Euroopan unionin virallisessa lehdessä .

Jäljempänä 3 artiklan 2 kohdassa ja 4 artiklan 2 kohdassa säädettyjen rajojen myöhemmän alentamisen yhteydessä tarkistetut arvot määritetään soveltamalla viitekurssia, joka on julkaistu mainitulla tavalla kuukautta ennen päivää, josta alkaen tarkistettuja arvoja sovelletaan.”

3. Muutetaan 2 artiklan 2 kohta seuraavasti:

a) Korvataan b alakohdassa ilmaisu ”matkapuhelinpalveluja” ilmaisulla ”matkaviestintäpalveluja” ja ilmaisu ”matkapuhelinverkon” ilmaisulla ”matkaviestintäverkon”.

b) Korvataan c alakohdassa ilmaisu ”matkapuhelinverkkoa” ilmaisulla ”matkaviestintäverkkoa” ja ilmaisu ”matkapuhelinpalvelujen” ilmaisulla ”matkaviestintäpalvelujen”.

c) Korvataan d alakohta seuraavasti:

”d) ”yhteisön laajuisella verkkovierailulla” tarkoitetaan matkapuhelimen tai muun laitteen käyttöä yhteisön sisäisten puhelujen soittamiseen tai vastaanottamiseen tai tekstiviestien lähettämiseen tai vastaanottamiseen tai pakettikytkentäiseen datansiirtoon silloin, kun verkkovierailuasiakas on muussa jäsenvaltiossa kuin oman kotiverkkonsa sijaintivaltiossa, kotiverkon ja vierailuverkon operaattorin välisin järjestelyin;”

d) Korvataan e alakohdassa ilmaisu ”puhelinverkko” ilmaisulla ”viestintäverkko” ja ilmaisu ”puhelinverkosta” ilmaisulla ”viestintäverkosta”.

e) Korvataan f alakohta seuraavasti:

”f) ”verkkovierailuasiakkaalla” tarkoitetaan yhteisössä sijaitsevan yleisen maanpäällisen matkaviestintäverkon avulla yleisiä maanpäällisiä matkaviestintäpalveluja tarjoavan operaattorin asiakasta, joka voi kotioperaattorinsa kanssa tekemän sopimuksen tai muiden järjestelyjen perusteella käyttää matkapuhelinta tai muuta laitetta puhelujen soittamiseen tai vastaanottamiseen tai tekstiviestien lähettämiseen tai vastaanottamiseen tai pakettikytkentäiseen datansiirtoon vierailuverkossa kotiverkon ja vierailuverkon operaattorin välisin järjestelyin;”

f) Korvataan g alakohta seuraavasti:

”g) ”vierailuverkolla” tarkoitetaan jossakin muussa jäsenvaltiossa kuin kotiverkon sijaintivaltiossa sijaitsevaa yleistä maanpäällistä matkaviestintäverkkoa, jossa verkkovierailuasiakas voi soittaa tai vastaanottaa puheluja, lähettää tai vastaanottaa tekstiviestejä tai siirtää pakettikytkentäistä dataa kotiverkon operaattorin kanssa tehdyin järjestelyin.”

g) Lisätään h, i, j ja k alakohta seuraavasti:

”h) ”eurotekstiviestitariffilla” tarkoitetaan tariffia, joka ei ylitä 4 artiklassa tarkoitettua enimmäismaksua, jonka kotioperaattori voi periä säänneltyjen verkkovierailutekstiviestien tarjoamisesta mainitun artiklan mukaisesti;

i) ”tekstiviestillä” tarkoitetaan lyhytsanomapalvelun (SMS) tekstiviestiä, joka koostuu lähinnä kirjaimista tai numeroista ja joka voidaan lähettää tai vastaanottaa kansallisten numerointisuunnitelmien mukaisesti annettujen numerojen välillä;

j) ”säännellyllä verkkovierailutekstiviestillä” tarkoitetaan verkkovierailuasiakkaan lähettämää tekstiviestiä, joka lähtee vierailuverkosta ja saapuu yhteisön alueella sijaitsevaan yleiseen viestintäverkkoon, tai verkkovierailuasiakkaan vastaanottamaa tekstiviestiä, joka lähtee yhteisön alueella sijaitsevasta yleisestä viestintäverkosta ja saapuu vierailuverkkoon;

k) ”säännellyllä verkkovierailudatapalvelulla” verkkovierailupalvelua, jonka avulla verkkovierailuasiakas voi lähettää tai vastaanottaa pakettikytkentäistä dataa matkapuhelimellaan tai muulla mobiililaitteella silloin, kun se on yhteydessä vierailuverkkoon. Säännelty verkkovierailudatapalvelu ei sisällä säänneltyjen verkkovierailupuhelujen tai verkkovierailutekstiviestien lähettämistä tai vastaanottamista, mutta se sisältää multimediaviestien lähettämisen tai vastaanottamisen.”

4. Muutetaan 3 artikla seuraavasti:

a) Korvataan 2 kohta seuraavasti:

”2. Kaikkiin operaattoripareihin sovelletaan tätä keskimääräistä tukkuhintaa, jota koskevat laskelmat tehdään 12 kuukauden jaksolle tai lyhyemmälle jaksolle, joka on jäljellä ennen tässä kohdassa tarkoitetun keskimääräisen tukkuhinnan soveltamisajan päättymistä tai ennen tämän asetuksen voimassaolon päättymistä. Keskimääräinen enimmäistukkuhinta alennetaan 30 päivänä elokuuta 2008 0,28 euroon ja 1 päivänä heinäkuuta 2009 0,26 euroon ja edelleen 1 päivänä heinäkuuta 2010 0,23 euroon, 1 päivänä heinäkuuta 2011 0,20 euroon ja 1 päivänä heinäkuuta 2012 0,17 euroon.”

b) Lisätään 3 kohtaan alakohta seuraavasti:

”Kuitenkin 1 päivästä heinäkuuta 2009 alkaen edellä 1 kohdassa tarkoitettua keskimääräistä tukkuhintaa koskevat laskelmat tehdään jakamalla tukkutason yhteenlasketut verkkovierailutulot niiden tukkutason verkkovierailuminuuttien kokonaislukumäärällä, jotka asianomainen operaattori on tosiasiallisesti käyttänyt kyseisenä ajanjaksona yhteisössä tukkutason verkkovierailupuhelujen tarjoamiseen laskettuna sekuntien perusteella.”

5. Muutetaan 4 artikla seuraavasti:

a) Korvataan 2 kohta seuraavasti:

”2. Eurotariffin vähittäishinta – ilman alv:tä – jonka kotioperaattori voi periä verkkovierailuasiakkaaltaan säännellyn verkkovierailupuhelun tarjoamisesta, saa vaihdella verkkovierailupuheluittain, mutta se saa olla soitettujen puhelujen osalta enintään 0,49 euroa minuutilta ja vastaanotettujen puhelujen osalta enintään 0,24 euroa minuutilta. Soitettujen puhelujen hintarajat alenevat ensin 0,46 euroon ja vastaanotettujen puhelujen hintarajat 0,22 euroon 30 päivänä elokuuta 2008 ja soitettujen puhelujen hintarajat edelleen 0,43 euroon ja vastaanotettujen puhelujen hintarajat 0,19 euroon 1 päivänä heinäkuuta 2009. Soitettujen puhelujen hintarajat alenevat edelleen 0,40 euroon ja vastaanotettujen puhelujen hintarajat 0,16 euroon 1 päivänä heinäkuuta 2010, soitettujen puhelujen hintarajat 0,37 euroon ja vastaanotettujen puhelujen hintarajat 0,13 euroon 1 päivänä heinäkuuta 2011 ja soitettujen puhelujen hintarajat 0,34 euroon ja vastaanotettujen puhelujen hintarajat 0,10 euroon 1 päivänä heinäkuuta 2012.

Jokaisen kotioperaattorin on 1 päivästä heinäkuuta 2009 alkaen laskutettava verkkovierailuasiakastaan kaikista soitetuista tai vastaanotetuista säännellyistä verkkovierailupuheluista, joihin sovelletaan eurotariffia, sekuntien perusteella.

Poiketen siitä, mitä toisessa alakohdassa säädetään, kotioperaattori voi soveltaa enintään 30 sekunnin pituista vähimmäislaskutusaikaa soitetuista puheluista, joihin sovelletaan eurotariffia.”

b) Korvataan 4 kohta seuraavasti:

”4. Verkkovierailuasiakas voi milloin tahansa 3 kohdassa tarkoitetun menettelyn päätyttyä pyytää eurotariffiin siirtymistä tai eurotariffista luopumista. Vaihto on toteutettava yhden työpäivän kuluessa pyynnön vastaanottamisesta, eikä siihen saa sisältyä ehtoja tai rajoituksia, jotka liittyvät liittymäsopimuksen muihin osiin, paitsi jos verkkovierailuasiakas, joka on tilannut erityisen verkkovierailupaketin, johon sisältyy useampi kuin yksi verkkovierailupalvelu (puhelut, tekstiviestit ja/tai datapalvelut), haluaa siirtyä eurotariffiin, kotioperaattori voi vaatia vaihtavaa asiakasta luopumaan paketin muista osista. Kotioperaattori voi viivästyttää vaihdon voimaantuloa, kunnes aiempi verkkovierailuhinta on ollut voimassa tietyn vähimmäisjakson, joka saa olla enintään kolme kuukautta.”

6. Lisätään 4 a artikla seuraavasti:

”4 a artikla

Säännellyistä verkkovierailutekstiviesteistä perittävät tukkuhinnat

1. Keskimääräinen tukkuhinta, jonka vierailuverkon operaattori voi periä verkkovierailuasiakkaan kotiverkon operaattorilta vierailuverkosta lähetettävästä säännellystä verkkovierailutekstiviestistä, ei 1 päivästä heinäkuuta 2009 alkaen saa ylittää 0,04 euroa tekstiviestiltä.

2. Kaikkiin operaattoripareihin sovelletaan tätä keskimääräistä tukkuhintaa, jota koskevat laskelmat tehdään 12 kuukauden jaksolta tai lyhyemmältä ajanjaksolta, joka voi olla jäljellä ennen tämän asetuksen voimassaolon päättymistä.

3. Edellä 1 kohdassa tarkoitettua keskimääräistä tukkuhintaa koskevat laskelmat tehdään jakamalla yhteenlasketut tukkutason tulot, jotka vierailuverkon operaattori saa kultakin kotiverkon operaattorilta säänneltyjen verkkovierailutekstiviestien lähettämisestä yhteisössä kyseisenä ajanjaksona, tällaisten kotiverkon operaattorin puolesta lähetettyjen tekstiviestien kokonaismäärällä mainittuna ajanjaksona.

4. Vierailuverkon operaattori ei saa periä kotioperaattorilta mitään 1 kohdassa tarkoitetusta maksusta erillistä kohdeverkkomaksua vierailuverkossa vierailevalle verkkovierailuasiakkaalle lähetetyn säännellyn verkkovierailutekstiviestin välittämisestä.”

7. Lisätään 4 b artikla seuraavasti:

”4 b artikla

Säännellyistä verkkovierailutekstiviesteistä perittävät vähittäishinnat

1. Kotioperaattoreiden on saatettava 2 kohdassa tarkoitettu eurotekstiviestitariffi selkeästi ja avoimesti kaikkien verkkovierailuasiakkaidensa saataville. Eurotekstiviestitariffiin ei saa sisältyä mitään tilausmaksua tai muuta kiinteää tai toistuvaa maksua, ja se voidaan yhdistää minkä tahansa muun vähittäishinnaston kanssa tämän artiklan muiden säännösten mukaisesti.

2. Eurotekstiviestitariffin vähittäishinta – ilman alv:tä – jonka kotioperaattori voi periä verkkovierailuasiakkaaltaan tämän lähettämästä säännellystä verkkovierailutekstiviestistä, saa 1 päivästä heinäkuuta 2009 alkaen vaihdella verkkovierailutekstiviesteittäin, mutta se saa olla enintään 0,11 euroa.

3. Kotioperaattorit eivät saa periä verkkovierailuasiakkaaltaan erillistä maksua näiden vastaanottamasta säännellystä verkkovierailutekstiviestistä.

4. Kotioperaattoreiden on 1 päivästä heinäkuuta 2009 alkaen sovellettava eurotekstiviestitariffia kaikkiin verkkovierailuasiakkaisiin automaattisesti, lukuun ottamatta sellaisia verkkovierailuasiakkaita, jotka ovat jo tehneet tietoisen valinnan tietystä verkkovierailuhinnastosta tai -paketista, jonka ansiosta he hyötyvät eri hinnastosta säännellyille verkkovierailutekstiviesteille kuin siitä, jota heihin sovellettaisiin, ellei kyseistä valintaa olisi tehty.

5. Kotioperaattoreiden on 1 päivästä heinäkuuta 2009 alkaen sovellettava eurotekstiviestitariffia kaikkiin sellaisiin uusiin verkkovierailuasiakkaisiin, jotka eivät tee tietoista valintaa erilaisesta verkkovierailutekstiviestihinnastosta tai verkkovierailupalvelupaketista, joka sisältää eri hinnat säännellyille verkkovierailutekstiviesteille.

6. Verkkovierailuasiakas voi milloin tahansa pyytää eurotekstiviestitariffiin siirtymistä tai siitä luopumista. Vaihto on toteutettava yhden työpäivän kuluessa pyynnön vastaanottamisesta, eikä siihen saa sisältyä ehtoja tai rajoituksia, jotka liittyvät liittymäsopimuksen muihin osiin kuin verkkovierailuihin. Kotioperaattori voi viivästyttää tällaisen vaihdon voimaantuloa, kunnes aiempi verkkovierailuhinta on ollut voimassa tietyn vähimmäisjakson, joka saa olla enintään kolme kuukautta. Eurotekstiviestitariffi voidaan aina yhdistää eurotariffiin.

7. Kotioperaattoreiden on viimeistään 1 päivänä kesäkuuta 2009 ilmoitettava kaikille verkkovierailuasiakkailleen henkilökohtaisesti eurotekstiviestitariffista, siitä että sitä sovelletaan viimeistään 1 päivästä heinäkuuta 2009 kaikkiin verkkovierailuasiakkaisiin, jotka eivät ole tehneet tietoista valintaa säänneltyihin tekstiviesteihin sovellettavasta erityisestä hinnastosta tai paketista, ja heidän oikeudestaan siirtyä eurotekstiviestitariffiin tai luopua siitä 6 kohdan mukaisesti.”

8. Lisätään 4 c artikla seuraavasti:

”4 c artikla

Säänneltyjen verkkovierailutekstiviestien tekniset ominaisuudet

Kotioperaattori tai vierailuverkon operaattori ei saa muuttaa säänneltyjen verkkovierailutekstiviestien teknisiä ominaisuuksia tavalla, joka saa ne poikkeamaan kotimaan markkinoilla tarjottavien tekstiviestien teknisistä ominaisuuksista.”

9. Poistetaan 5 artikla.

10. Korvataan 6 artikla seuraavasti:

”6 artikla

Säänneltyjen verkkovierailupuhelujen ja verkkovierailutekstiviestien vähittäishinnoittelun avoimuus

1. Jokaisen kotioperaattorin on asiakkaan saapuessa toisen jäsenvaltion alueelle toimitettava viestipalvelua käyttäen asiakkaalle automaattisesti sekä viivytyksettä ja maksutta yksilölliset tiedot verkkovierailun arvonlisäverollisista perushinnoista, joita asiakkaaseen sovelletaan tämän soittaessa tai vastaanottaessa puheluja tai lähettäessä tekstiviestejä vierailujäsenvaltiossa, varoittaakseen verkkovierailuasiakasta siitä, että häneltä peritään verkkovierailumaksu hänen soittaessaan tai vastaanottaessaan puhelun tai lähettäessään tekstiviestin; tämä velvoite ei koske tapauksia, joissa asiakas on ilmoittanut kotioperaattorille, ettei hän tarvitse tällaista palvelua.

Tässä kohdassa tarkoitettuihin yksilöityihin perushintatietoihin sisältyvät enimmäishinnat, joita asiakkaaseen voidaan soveltaa hänen hintajärjestelmänsä mukaisesti hänen:

a) soittaessaan puheluja vierailujäsenvaltion sisällä ja kotiverkkonsa jäsenvaltioon sekä hänen vastaanottaessaan puheluja; ja

b) lähettäessään säänneltyjä verkkovierailutekstiviestejä vierailujäsenvaltiossa.

Tietoihin on sisällyttävä myös 2 kohdassa tarkoitettu maksuton numero, josta voi saada yksityiskohtaisempia tietoja.

Asiakkaalla, joka on ilmoittanut, että hän ei tarvitse automaattista viestipalvelua, on oikeus pyytää milloin tahansa ja maksutta kotioperaattoria tarjoamaan jälleen kyseistä palvelua.

Kotioperaattorien on tarjottava sokeille tai heikkonäköisille asiakkailleen yksilölliset perushintatiedot automaattisesti ja maksutta puheluna, jos nämä asiakkaat niin pyytävät.

2. Sen lisäksi, mitä 1 kohdassa säädetään, asiakkailla on oikeus pyytää ja saada maksutta yksityiskohtaisempia yksilöityjä hintatietoja puhelujen, tekstiviestipalvelujen, multimediaviestipalvelujen ja muiden datapalvelujen verkkovierailuhinnoista sekä tietoja tämän asetuksen nojalla sovellettavista avoimuustoimenpiteistä joko matkapuheluna tai tekstiviestinä. Tällainen pyyntö esitetään maksuttomaan numeroon, jota kotioperaattori pitää yllä tätä tarkoitusta varten.

3. Kotioperaattorin on annettava kaikille käyttäjille liittymäsopimusten tekemisen yhteydessä täydelliset tiedot sovellettavista verkkovierailuhinnoista ja erityisesti eurotariffista ja eurotekstiviestitariffista. Kotioperaattoreiden on lisäksi annettava verkkovierailuasiakkailleen ajantasaista tietoa sovellettavista verkkovierailuhinnoista viipymättä aina kun hinnat muuttuvat.

Kotioperaattoreiden on toteutettava tarvittavat toimet varmistaakseen, että heidän kaikki verkkovierailuasiakkaansa ovat perillä eurotariffin ja eurotekstiviestitariffin olemassaolosta. Kotioperaattoreiden on erityisesti ilmoitettava selkeästi ja puolueettomasti kaikille verkkovierailuasiakkailleen 30 päivään heinäkuuta 2007 mennessä eurotariffia koskevista ehdoista ja 1 päivään kesäkuuta 2009 mennessä eurotekstiviestitariffia koskevista ehdoista. Tämän jälkeen heidän on muistutettava eurotariffista kohtuullisin väliajoin kaikkia asiakkaita, jotka ovat valinneet jonkin muun hinnan.”

11. Lisätään 6 a artikla seuraavasti:

”6 a artikla

Säänneltyjen verkkovierailudatapalvelujen avoimuus ja turvamekanismit

1. Kotioperaattoreiden on varmistettava, että niiden verkkovierailuasiakkaille tiedotetaan riittävästi maksuista, joita sovelletaan verkkovierailudatapalvelujen käyttöön, tavoilla jotka auttavat asiakasta ymmärtämään tällaisen käytön taloudelliset seuraukset ja joiden avulla asiakkaat pystyvät seuraamaan ja hallitsemaan säänneltyjen verkkovierailudatapalvelujen käytöstä aiheutuvia kulujaan 2 ja 3 kohdan mukaisesti.

2. Kotioperaattorin on viimeistään 1 päivästä heinäkuuta 2009 alkaen tiedotettava verkkovierailuasiakkaalle automaattisella viestillä, että hän on verkkovierailun piirissä, ja annettava yksilölliset hintatiedot maksuista, joita sovelletaan verkkovierailudatapalvelujen tarjontaan kyseiselle verkkovierailuasiakkaalle kyseisessä jäsenvaltiossa, paitsi jos asiakas on ilmoittanut kotioperaattorille, ettei hän tarvitse tällaisia tietoja.

Tällaiset yksilölliset hintatiedot on toimitettava verkkovierailuasiakkaan matkapuhelimeen tai muuhun laitteeseen, kun verkkovierailuasiakas ottaa käyttöön säännellyn verkkovierailudatapalvelun muussa jäsenvaltiossa kuin kotiverkkonsa sijaintivaltiossa ensimmäisen kerran kyseiseen jäsenvaltioon saavuttuaan. Ne on toimitettava viivytyksettä ja maksutta tavalla, joka on omiaan helpottamaan niiden vastaanottoa ja helppoa ymmärtämistä.

Asiakkaalla, joka on ilmoittanut kotioperaattorilleen, että hän ei tarvitse automaattisia hintatietoja, on oikeus pyytää milloin tahansa ja maksutta kotioperaattoria tarjoamaan jälleen kyseistä palvelua.

3. Kotioperaattorin on viimeistään 1 päivään heinäkuuta 2010 mennessä tarjottava ”katkaisuraja”-toiminto, jolla se tarjoaa ja ylläpitää kaikille verkkovierailuasiakkailleen maksutonta mahdollisuutta määrittää etukäteen saldoraja, ilmaistuna valuuttana, jolla verkkovierailuasiakasta laskutetaan, säännellyistä verkkovierailudatapalveluista kertyneille laskuttamattomille kuluilleen.

Kun tämä katkaisuraja saavutetaan, kotioperaattorin on välittömästi lopetettava säänneltyjen verkkovierailudatapalvelujen tarjoaminen verkkovierailuasiakkaalle, paitsi jos ja kunnes verkkovierailuasiakas pyytää näiden palvelujen tarjonnan jatkamista tai uusimista.

Kotioperaattorin on myös varmistettava, että verkkovierailuasiakkaan matkapuhelimeen tai muuhun laitteeseen lähetetään varoitusviesti ennen kuin yksi tai useampi kulurajaporras, joista asiakas ja kotioperaattori ovat keskenään etukäteen sopineet, saavutetaan. Tällä varoitusviestillä tiedotetaan verkkovierailuasiakkaalle, että katkaisuraja saavutetaan piakkoin ja ilmoitetaan menettely, jota asiakkaan on noudatettava, jos hän haluaa pyytää näiden palvelujen tarjonnan jatkamista tai uusimista.

4. 1 päivästä heinäkuuta 2009 alkaen:

a) Keskimääräinen tukkuhinta, jonka vierailuverkon operaattori voi periä verkkovierailuasiakkaan kotiverkon operaattorilta säänneltyjen verkkovierailudatapalvelujen tarjoamisesta kyseisen vierailuverkon avulla, ei saa ylittää turvarajaa, joka on 1,00 euroa siirrettyä datamegatavua kohti.

b) Kaikkiin operaattoripareihin sovelletaan tätä keskimääräistä tukkuhintaa, jota koskevat laskelmat tehdään 12 kuukauden jaksolta tai lyhyemmältä ajanjaksolta, joka voi olla jäljellä ennen tämän asetuksen voimassaolon päättymistä.

c) Edellä a alakohdassa tarkoitettua keskimääräistä tukkuhintaa koskevat laskelmat tehdään jakamalla yhteenlasketut tukkutason tulot, jotka vierailuverkon operaattori saa kultakin kotiverkon operaattorilta säänneltyjen verkkovierailudatapalvelujen tarjoamisesta kyseisenä ajanjaksona, näiden palvelujen tarjonnan kautta kulutettujen datamegatavujen kokonaismäärällä mainittuna ajanjaksona.”

12. Muutetaan 7 artikla seuraavasti:

a) Korvataan 2 kohta seuraavasti:

”2. Kansallisten sääntelyviranomaisten on annettava ajantasaista tietoa tämän asetuksen ja erityisesti sen 3, 4, 4 a, 4 b ja 6 a artiklan soveltamisesta siten, että asianosaiset saavat tiedon käyttöönsä helposti.”

b) Korvataan 5 kohta seuraavasti:

”5. Kansalliset sääntelyviranomaiset voivat ryhtyä toimiin omasta aloitteestaan tämän asetuksen noudattamisen varmistamiseksi. Niiden on erityisesti käytettävä tarvittaessa käyttöoikeusdirektiivin 5 artiklan mukaisia valtuuksiaan varmistaakseen asianmukaisen pääsyn ja yhteenliitettävyyden, jotta verkkovierailupalvelujen päästä päähän -liitettävyys ja yhteentoimivuus voidaan taata, esimerkiksi jos tilaajat eivät pysty vaihtamaan säänneltyjä verkkovierailutekstiviestejä toisessa jäsenvaltiossa sijaitsevan maanpäällisen matkaviestintäverkon tilaajien kanssa, koska näiden viestien toimittamisen mahdollistavaa sopimusta ei ole olemassa.”

13. Korvataan 9 artikla seuraavasti:

”9 artikla

Seuraamukset

Jäsenvaltioiden on säädettävä tämän asetuksen rikkomiseen sovellettavista seuraamuksista ja toteutettava kaikki tarvittavat toimenpiteet sen varmistamiseksi, että ne pannaan täytäntöön. Seuraamusten on oltava tehokkaita, oikeasuhteisia ja varoittavia. Jäsenvaltioiden on toimitettava kyseiset säännökset komissiolle viimeistään 30 päivänä maaliskuuta 2008 tai, asetuksella [XXXX/YYYY] annettujen lisävaatimusten osalta, viimeistään yhdeksän kuukauden kuluttua mainitun asetuksen voimaantulosta ja ilmoitettava viipymättä niihin myöhemmin mahdollisesti tehdyistä muutoksista.”

14. Korvataan 11 artikla seuraavasti:

”11 artikla

Uudelleentarkastelu

1. Komissio tarkastelee uudelleen tämän asetuksen toimivuutta ja antaa siitä kertomuksen Euroopan parlamentille ja neuvostolle viimeistään 31 päivänä joulukuuta 2011. Komissio arvioi erityisesti, onko tämän asetuksen tavoitteet saavutettu. Komissio tarkastelee kertomuksessaan tukku- ja vähittäishintojen kehittymistä puhelu- ja datapalvelujen tarjoamisessa verkkovierailuasiakkaille, mukaan luettuina teksti- ja multimediaviestit, ja antaa tarvittaessa suosituksia näiden palvelujen sääntelyn jatkamisesta. Komissio voi tätä tarkoitusta varten käyttää 7 artiklan 3 kohdan mukaisesti toimitettuja tietoja.

2. Komissio arvioi kertomuksessaan markkinoiden kehittymisen perusteella, mukaan luettuna tarjotun palvelun laatu, ja kilpailutilanne ja kuluttajansuoja huomioon ottaen, onko asetuksen voimassaoloaikaa tarpeen pidentää 13 artiklassa tarkoitetusta jaksosta tai onko asetusta tarpeen muuttaa uudelleen, kun otetaan huomioon matkapuhelu- ja datapalveluista perittävien hintojen kehittyminen kansallisella tasolla sekä asetuksen vaikutukset eri puolilla yhteisöä ja pieniin, itsenäisiin tai vasta toimintansa aloittaneisiin operaattoreihin. Arvioinnin tulosten perusteella komissio voi toimittaa Euroopan parlamentille ja neuvostolle asiaa koskevan ehdotuksen.”

15. Poistetaan 12 artiklasta ilmaisu ”viimeistään 30 päivänä elokuuta 2007”.

16. Korvataan 13 artiklassa vuosiluku ”2010” vuosiluvulla ”2013”.

2 artikla

Direktiivin 2002/21/EY (puitedirektiivi) muuttaminen

Korvataan direktiivin 2002/21/EY (puitedirektiivi) 1 artiklan 5 kohdassa ilmaisu ”yleisissä matkapuhelinverkoissa” ilmaisulla ”yleisissä matkaviestintäverkoissa”.

3 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä .

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[1] EUVL C , , s. .

[2] EUVL C , , s. .

[3] EUVL C , , s. .

[4] EUVL L 171, 29.6.2007, s. 32.

[5] [ ]

[6] EYVL L 108, 24.4.2002, s. 7.

[7] EYVL L 108, 24.4.2002, s. 33.